ΨΗΦΙΣΜΑ(1)

για την πρόληψη των φυσικών καταστροφών

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Nassau (Μπαχάμες) από τις 11 έως τις 14 Οκτωβρίου 1999,

- έχοντας υπόψη το ψήφισμα του Ευρωπαϊκού Κοινοβουλίου Α4-0021/97,

- έχοντας υπόψη τη γνωμοδότηση του Ευρωπαϊκού Κοινοβουλίου της 2ας Οκτωβρίου 1997,

- έχοντας υπόψη την ανακοίνωση της Επιτροπής COM(96)0153-C4-0265/96,

- έχοντας υπόψη τον κανονισμό σχετικά με την ανθρωπιστική βοήθεια 1257/96 της 20ής Ιουνίου 1996,

Α. έχοντας υπόψη τον πολλαπλασιασμό των φυσικών κινδύνων και των φυσικών καταστροφών καθώς και την αύξηση της καταστροφικής βίας τους η οποία βρίσκει τις ρίζες της στην κλιματολογική εξέλιξη, τη δημογραφική πίεση και την ανθρώπινη παρέμβαση στη φύση σε επίπεδο πλανήτη,

Β. έχοντας υπόψη ότι οι καταστροφές επιφέρουν όχι μόνο σημαντικό αριθμό θυμάτων και υψηλών κοινωνικοοικονομικών δαπανών, αλλά παρεμποδίζουν επίσης τις διαδικασίες ανάπτυξης στις οποίες η Ευρωπαϊκή Ένωση προσφέρει τη συμβολή της,

Γ. έχοντας υπόψη ότι η συμβολή της Ευρωπαϊκής Ένωσης στην ανάπτυξη αντιπροσωπεύει το 44 % της παγκόσμιας συνολικής συμμετοχής και ότι το ECHO συμβάλλει κατά 40 % στο σύνολο της Ευρωπαϊκής βοήθειας,

Δ. πεπεισμένη ότι μία καλύτερη συνειδητοποίηση της πρόληψης των φυσικών καταστροφών στην κατάρτιση και εφαρμογή των στρατηγικών ανάπτυξης συμβάλλει σε μεγάλο βαθμό στη συνέχιση του πρωταρχικού στόχου βιώσιμης ανάπτυξης,

1. εφιστά την προσοχή της Επιτροπής, του Συμβουλίου και των κρατών μελών στην πρόληψη και την προετοιμασία των καταστροφών με σκοπό να διασωθούν περισσότερο οι ανθρώπινες ζωές, να αποτραπούν οι καταστροφές και να περιοριστούν οι οικονομικές συνέπειες των καταστροφών·

2. υποστηρίζει σταθερά το έργο που εκπληρώνει το ECHO, στη Νοτιοδυτική Ασία και στο Μπανγκλαντές, στην κεντρική Αμερική και στην Καραϊβική, μέσα από την προσέγγιση των προγραμμάτων Dipecho·

3. επιμένει στην άποψή της ότι η προσέγγιση αυτή πρέπει να επεκταθεί και σε άλλες περιοχές του κόσμου, χωρίς να αποκλείεται η εφαρμογή τακτικών δράσεων στις ζώνες που δεν καλύπτονται από τα προγράμματα Dipecho·

4. επιβεβαιώνει την άποψη της ότι πρέπει να ληφθεί συστηματικά υπόψη η διάσταση πρόληψης των καταστροφών στο πλαίσιο της πολιτικής συνεργασίας στην ανάπτυξη, κυρίως στην προπαρασκευή μίας νέας συμφωνίας μεταξύ των κρατών ΑΚΕ και της Ευρωπαϊκής Ένωσης και σε κάθε νέα συμφωνία ή ανανέωση συμφωνίας συνεργασίας·

5. υποστηρίζει ότι η πρόληψη των καταστροφών στις διάφορες πτυχές που καλύπτει η έννοια αυτή, δηλαδή η καθ'αυτό πρόληψη, η μείωση των συνεπειών των καταστροφών και η προετοιμασία στις καταστροφές, πρέπει να εξετάζεται ως πλήρες συστατικό στοιχείο των πολιτικών ανάπτυξης και συνεργασίας στην ανάπτυξη, τόσο στο πλαίσιο των ενδεικτικών προγραμμάτων όσο και στα ειδικά προγράμματα στο εσωτερικό των προγραμμάτων αυτών και ζητεί κυρίως κάθε ανθρωπιστική ενέργεια που χρηματοδοτείται από την ECHO να περιλαμβάνει μία πτυχή πρόληψης·

6. απευθύνει έκκληση να ληφθούν περισσότερο υπόψη οι υψηλές κοινωνικοοικονομικές δαπάνες των καταστροφών και τα πλεονεκτήματα της πρόληψής τους στην περιβαλλοντική αξιολόγηση των πολιτικών, στρατηγικών, προγραμμάτων και έργων ανάπτυξης που διεξάγει η Ευρωπαϊκή Ένωση·

7. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.

(1) Εγκρίθηκε από τη Συνέλευση Ίσης Εκπροσώπησης στις 14 Οκτωβρίου 1999 στο Nassau (Μπαχάμες).